Toshkent shahrida “Sankt-Peterburg davlat universiteti” Federal davlat budjeti oliy ta’lim muassasasi filiali faoliyatini tashkil etish to‘g‘risida

“Sankt-Peterburg davlat universiteti” Federal davlat budjeti oliy ta’lim muassasasining ta’lim dasturlari asosida chuqur fundamental va ilmiy-amaliy tayyorgarlikka ega yuqori malakali kadrlarni tayyorlash, oliy ta’lim sohasidagi xalqaro hamkorlikni kengaytirish, ish beruvchilarning oliy ma’lumotli mutaxassislarga bo‘lgan ehtiyojlarini qondirish maqsadida:
 1. Oliy va o‘rta maxsus ta’lim vazirligi, Tashqi ishlar vazirligi, Sog‘liqni saqlash vazirligi hamda “Sankt-Peterburg davlat universiteti” Federal davlat budjeti oliy ta’lim muassasasining (Rossiya Federatsiyasi) (keyingi o‘rinlarda — Universitet) Toshkent shahrida “Sankt-Peterburg davlat universiteti” Federal davlat budjeti oliy ta’lim muassasasi filialini (keyingi o‘rinlarda — Filial) tashkil etish to‘g‘risidagi taklifiga rozilik berilsin.
 2. Quyidagilar Filial faoliyatining asosiy yo‘nalishlari etib belgilansin:
 oliy ta’lim sifatiga qo‘yiladigan xalqaro talablarga muvofiq sharq tillari filologiyasi, mamlakatshunoslik va xorijiy mamlakatlar iqtisodiyoti, biotibbiyot, aniq fanlar kabi yo‘nalishlar va mutaxassisliklar bo‘yicha yuqori malakali kadrlarni tayyorlash, qayta tayyorlash va malakasini oshirish;
 zamonaviy ta’lim dasturlari va o‘qitish shakllarini ishlab chiqish hamda joriy etish, o‘quv jarayoniga ilg‘or pedagogik va axborot texnologiyalarini, ilm-fan va texnikaning eng so‘nggi yutuqlarini tatbiq etish, o‘quv-pedagogik salohiyatni rivojlantirish;
 o‘quv jarayoniga masofaviy ta’lim texnologiyalarini keng joriy etish, elektron ta’lim resurslarini ishlab chiqish va amaliyotga tatbiq qilish;
 fundamental, amaliy ilmiy va innovatsion tadqiqotlar olib borish, innovatsion loyihalarni ishlab chiqish va amalga oshirish;
 ilm-fan va ta’limning sifatini oshirish, ularning uzluksizligini va uzviyligini ta’minlash, jahon ta’lim va ilmiy hamjamiyatiga maqsadli integratsiyalashuv orqali mutaxassislar va ilmiy-pedagogik kadrlar tayyorlash tizimini takomillashtirish;
 xorijiy mamlakatlarning yetakchi ta’lim tashkilotlari, ilmiy-tadqiqot markazlari va biznes-hamjamiyatlari bilan ta’lim hamda ilm-fan sohalarida uzoq muddatli hamkorlikni mustahkamlash va rivojlantirish.
 3. Belgilab qo‘yilsinki, Filial:
 Universitetning alohida tarkibiy bo‘linmasi hisoblanadi;
 kadrlarga bo‘lgan ehtiyojlarni inobatga olgan holda oliy ta’limning sifatiga qo‘yiladigan xalqaro talablarga mos ta’lim dasturlari asosida barcha darajadagi mutaxassislarni tayyorlash, qayta tayyorlash va ularning malakasini oshirishni, shu jumladan ilmiy-pedagogik kadrlar tayyorlashni amalga oshiradi; 
 ta’lim jarayonini Oliy va o‘rta maxsus ta’lim vazirligi hamda Sog‘liqni saqlash vazirligi bilan kelishilgan holda Universitet tomonidan tasdiqlanadigan o‘quv reja va dasturlari asosida rus tilida, keyinchalik boshqa tillarda ham olib boradi;
 kadrlar tayyorlashni kunduzgi, keyinchalik sirtqi va boshqa ta’lim shaklida olib boradi;
 ta’lim faoliyatini 2022/2023 o‘quv yilidan boshlaydi;
 abituriyentlarni qabul qilish va bitiruvchilarni attestatsiyadan o‘tkazishni Oliy va o‘rta maxsus ta’lim vazirligi bilan kelishgan holda Universitet tomonidan belgilanadigan talablar, tartib va muddatlarga muvofiq amalga oshiradi;
 bitiruvchilariga O‘zbekiston Respublikasida oliy ma’lumot to‘g‘risidagi hujjat sifatida tan olinadigan Universitetning belgilangan namunadagi diplomini beradi;
 faoliyatini O‘zbekiston Respublikasi va Rossiya Federatsiyasi qonunchiligiga muvofiq amalga oshiradi.
 4. Ma’lumot uchun qabul qilinsinki, Universitet:
 Filial ta’lim jarayoniga ilg‘or pedagogik hamda axborot texnologiyalarini, fan va texnikaning eng yangi yutuqlarini joriy etadi;
 xorijiy va mahalliy professor-o‘qituvchilarni Filialda dars berishga va ilmiy faoliyatga jalb etadi;
 Filial professor-o‘qituvchilarini mahalliy hamda xorijiy oliy ta’lim tashkilotlari, ilmiy tadqiqot markazlari va yetakchi korxonalarida qayta tayyorlash va malakasini oshirish ishlarini tizimli ravishda tashkil etadi;
 Filialning kutubxona fondini shakllantirish hamda uni zamonaviy o‘quv, o‘quv-metodik va ilmiy-texnik adabiyotlar bilan to‘ldirishga ko‘maklashadi;
 Filialning zarur o‘quv, laboratoriya va ilmiy asbob-uskunalar bilan jihozlanishini ta’minlaydi.
 5. “Sankt-Peterburg davlat universiteti” Federal davlat budjeti oliy ta’lim muassasasi Toshkent shahridagi filialining bakalavriat ta’lim yo‘nalishlari va magistratura mutaxassisliklari ro‘yxati ilovaga muvofiq tasdiqlansin.
 6. Quyidagilar Filial faoliyatini moliyalashtirish manbalari etib belgilansin:
 Filialga o‘qishga qabul qilingan talabalar umumiy sonining 30 foizidan oshmagan holda davlat granti asosida talabalarni o‘qitish uchun Oliy va o‘rta maxsus ta’lim vazirligiga ajratiladigan Davlat budjeti mablag‘lari;
 talabalarni to‘lov-kontrakt asosida o‘qitishdan tushadigan mablag‘lar;
 yuridik va jismoniy shaxslarning homiylik xayriyalari;
 xalqaro moliya institutlari va xorijiy tashkilotlarning grantlari;
 qonun hujjatlari bilan taqiqlanmagan boshqa manbalar.
 7. Belgilansinki:
 Filialga qabul parametrlari manfaatdor vazirliklar va idoralarning kadrlarga bo‘lgan real ehtiyojini hisobga olib, Iqtisodiy taraqqiyot va kambag‘allikni qisqartirish vazirligi, Moliya vazirligi, Oliy va o‘rta maxsus ta’lim vazirligi, Sog‘liqni saqlash vazirligi hamda Universitet bilan kelishilgan holda Filial tomonidan tasdiqlanadi;
 Filialga talabalarni o‘qishga qabul qilish davlat granti hamda to‘lov-kontrakt asosida amalga oshiriladi. Bunda, davlat granti asosida ta’lim olgan Filial bitiruvchilari uch yildan kam bo‘lmagan muddatga majburiy ishlab berish sharti bilan O‘zbekiston Respublikasining davlat organlari va tashkilotlariga taqsimlanadi;
 Filialda o‘qitishning to‘lov-kontrakt miqdori Oliy va o‘rta maxsus ta’lim vazirligi, Sog‘liqni saqlash vazirligi hamda Universitet bilan kelishilgan holda Filial tomonidan belgilanadi;
 Filialga Universitetdan jalb qilinadigan professor-o‘qituvchilarning xizmat safari va mehnatiga haq to‘lash xarajatlari o‘quv jarayonining ehtiyojlaridan kelib chiqib, tuzilgan shartnomalarga muvofiq amalga oshiriladi;
 Filialning dars jarayonida foydalaniladigan maxsus uskunalar va dasturlar bilan ishlash ko‘nikmasiga ega, yuqori malakali xodimlari uchun Filialning budjetdan tashqari mablag‘lari hisobidan shaxsiy ustamalar belgilanishi mumkin;
 Filialga o‘qituvchilik va ilmiy faoliyat olib borish uchun taklif etiladigan xorijlik professor-o‘qituvchilarning yashash hamda transport xarajatlarini tuziladigan shartnomalar asosida O‘zbekiston Respublikasi fuqarolari uchun belgilangan tariflarda to‘lashga ruxsat beriladi;
 2021-yilda Filialni saqlash uchun budjet mablag‘lari Oliy va o‘rta maxsus ta’lim vazirligiga Davlat budjetidan ajratilgan mablag‘lar doirasida ajratiladi va 2022-yildan boshlab Davlat budjeti parametrlarida nazarda tutiladi.
 8. Filial Toshkent davlat sharqshunoslik universitetining Toshkent shahar, Mirobod tumani, Shahrisabz ko‘chasi, 16-uy manzilida joylashgan bino va inshootlariga tekin foydalanish huquqi asosida joylashtirilsin.
 Bunda, Filialga ajratilgan bino, inshootlar va hududlarni saqlash bilan bog‘liq barcha xarajatlar, shu jumladan kommunal to‘lovlar Filial mablag‘lari hisobidan qoplanadi.
 9. Oliy va o‘rta maxsus ta’lim vazirligi (I. Madjidov) Universitet bilan hamkorlikda:
 a) ikki oy muddatda:
 Filialning ta’sis hujjatlarini ishlab chiqsin va tasdiqlasin, shuningdek, Filialni belgilangan tartibda davlat ro‘yxatidan o‘tkazsin;
 Filialning shtat jadvalini tasdiqlasin;
 b) 2022/2023 o‘quv yili boshlanguniga qadar Filialni tanlov asosida malakali professor-o‘qituvchilar bilan ta’minlasin.
 10. Sog‘liqni saqlash vazirligi (A. Xadjibayev), Farmatsevtika tarmog‘ini rivojlantirish agentligi (S. Kariyev) Filialning ta’lim dasturlari va ilmiy tadqiqotlarida davolash-profilaktika muassasalari, mahalliy farmatsevtika mahsulotlari ishlab chiqaruvchilari, farmatsevtika erkin iqtisodiy zonalari ishtirokchilari va “Tashkent Pharma Park” innovatsion ilmiy va ishlab chiqarish farmatsevtika klasteri rezidentlarining ishtirokini ta’minlasin.
 11. Iqtisodiy taraqqiyot va kambag‘allikni qisqartirish vazirligi (I. Norqulov) manfaatdor vazirlik va idoralar bilan birgalikda tasdiqlangan loyiha-smeta hujjatlariga asosan mazkur qarorning 8-bandida ko‘rsatilgan bino va inshootlarni rekonstruksiya qilishni 2022-yil hamda keyingi yillarga mo‘ljallangan Investitsiya dasturiga belgilangan tartibda kiritilishini ta’minlasin.
 12. Filialga ikkita yengil avtotransport, shu jumladan bitta xizmat va bitta navbatchi avtotransport vositasini saqlash uchun limit ajratilsin.
 13. 2024-yil 1-yanvarga qadar Filialni rekonstruksiya qilish, kapital ta’mirlash, jihozlash va uning faoliyatini ta’minlash uchun belgilangan tartibda shakllantiriladigan ro‘yxatlar bo‘yicha olib kiriladigan, O‘zbekiston Respublikasida ishlab chiqarilmaydigan o‘quv va ilmiy-laboratoriya jihozlari, kompyuter texnikasi, dasturiy mahsulotlar, o‘quv va ilmiy-uslubiy adabiyotlar, inventarlar, qurilish materiallari va moddiy-texnik resurslar bojxona to‘lovlaridan (qo‘shilgan qiymat solig‘i va bojxona rasmiylashtiruvi yig‘imlaridan tashqari) ozod etilsin.
 14. Oliy va o‘rta maxsus ta’lim vazirligi (I. Madjidov), Sog‘liqni saqlash vazirligi (A. Xadjibayev), Adliya vazirligi (R. Davletov) manfaatdor vazirlik va idoralar bilan birgalikda bir oy muddatda qonun hujjatlariga mazkur qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 15. Mazkur qarorning ijrosini samarali tashkil etishga mas’ul va shaxsiy javobgar etib O‘zbekiston Respublikasi Bosh vazirining o‘rinbosari B.A. Musayev hamda O‘zbekiston Respublikasi oliy va o‘rta maxsus ta’lim vaziri I.U. Madjidov belgilansin. 
 Qaror ijrosini har chorakda muhokama qilib borish, ijro uchun mas’ul idoralar faoliyatini muvofiqlashtirish va nazorat qilish O‘zbekiston Respublikasining Bosh vaziri A.N. Aripov zimmasiga yuklansin.
 1. Filologiya (sharq tillari bo‘yicha);
 2. Mamlakatshunoslik va xorijiy mamlakatlar iqtisodiyoti (sharq mamlakatlari bo‘yicha);
 3. Biotibbiyot (kimyo, biologiya, fizika, psixologiya va boshqalar).